
שלום רב,


הנדון: בקשת מידע במסגרת חוק חופש המידע – הסמכת רופאים למתן רישיון לשימוש בקנביס


[bookmark: _GoBack]להלן התייחסותו של מג'ר יובל לנדשפט, מנהל היחידה לקנביס רפואי לנושא פנייתך:

מדינת ישראל היא מהמדינות המובילות בעולם בהיקף השימוש בקנביס למטרות רפואיות. 
ממשלת ישראל בהחלטתה מיום 26.6.16 (החלטה מס' 1587) קבעה מתווה הסדרה אשר יבטיח מחד נגישות ואספקה של קנביס באיכות טובה, ומאידך פיקוח על המוצר המוגדר כ"סם מסוכן" ועל התווייתו למטופלים.  זאת באמצעות הכשרת רופאים לטפל באמצעות קנביס רפואי – ע"י המתודה לפרקטיקה הרפואית IMC-GCP (ה"ספר הירוק") - כאשר לאחר הכשרתם יוכלו הרופאים לרשום את המוצר למטופליהם בכפוף לנוהלי רישום תרופות מ "סמים מסוכנים" , וכן סטנדרטיזציה של מוצרי הקנביס - באופן שיהיו זמינים כמוצרים גנריים בעלי ריכוזים קבועים ומפוקחים שיאפשרו לרופא המטפל - להתוות קנביס , ולמטופל - לרכשו בבית המרקחת.

היק"ר פרסם בעיתונות ובאתר המשרד "קול קורא" לרופאים להצגת מועמדותם לקורס הכשרה על מנת להסמיכם כ"מנהלים" לעניין מתן רישיונות לשימוש בקנביס למטרות רפואיות ("רישום") הקנביס למטופלים, וזאת במסגרת עבודתם בשירות הציבורי. כמו כן, שלח המשנה למנכ"ל משרד הבריאות מכתבים בבקשה לשליחת מועמדים להכשרה אל כל מנהלי בתי החולים ואל מנכ"לי קופות החולים.
כל הנ"ל בכוונה להגיע למספר רחב של רופאים ובפריסה ארצית. 

ההרשמה הייתה איטית , הסתבר כי קיים קשר לחשש בקהילה הרפואית מנושא הקנביס בכלל ומדווחים על יחס בוטה של מטופלים בקנביס אל רופאיהם – בפרט.
לפיכך נערכה פניה נוספת אל מנהלי הקופות ומנהלי בתי החולים על ידי מנכ"ל משרד הבריאות והמשנה למנכ"ל.
לאט לאט, לאחר דיונים בכנסת, פניות של ח"כים וגורמים נוספים אל מנהלי הקופות ובפרט לאור העניין כי עם התקדמות ההכשרות עבר אל הקהילה הרפואית ומעגלי רופאים המסר והמידע כי מדובר בהכשרה איכותית וראויה -  רופאים נוספים הציגו מועמדותם.
בסך הכל הגישו מועמדות כ- 100 רופאים. ( 18 רופאים הסירו מועמדותם לפני פתיחת הקורסים )



במהלך 2017 התקיימו 4 קורסי הכשרה. 
ההכשרה יועדה למתן כלים ולהתוות ציר אחיד, מרכז וברור של מתודה רפואית לבניית תכנית טיפולים לרבות תהליך התאמת הטיפול והמינון, בהתאם לאמות המידה לשימוש בקנביס למטרות רפואיות כמפורט בחוזר המשנה למנכ"ל מס' 154 – "קנביס לשימוש רפואי, חוברת מידע ומדריך רפואי" - המתודה לפרקטיקה הרפואית IMC-GCP .
הכשרות הרופאים למתן טיפול באמצעות קנביס רפואי, הסתיימו בהצלחה רבה. הקורסים התנהלו ברמה גבוהה מבחינה אקדמאית, קלינית ופדגוגית. 
 
82 רופאים הוסמכו לעניין מתן רישיונות שימוש בקנביס למטופליהם והנפקת פקודות ניפוק ("מרשמים") – לרכישת מוצרי הקנביס בבתי המרקחת. לאחר שבתקשורת פורסמו (עקב הדלפה) מספר שמות של רופאים מוסמכים, לאור לחצים שהופעלו על כמה וסיבות נוספות – בחרו מספר רופאים לוותר על ההסמכה ולא לפעול בתחום.
כעת, כ 75 רופאים מעותדים לפעול כ "מנהל" על פי פקודת הסמים המסוכנים - הסמכה למתן רישיונות למטופלים לשימוש בקנביס למטרות רפואיות, תוך דגש על נאותות הפרקטיקה הרפואית המתחייבת וההלימה לאמות המידה כאמור לעיל.
לצערנו, רק אחד בלבד הינו מהדרום (גדרה). בעת הקרובה עתידה להיפתח הכשרה נוספת לרופאים ובה עתיד להיות רופא נוסף מהדרום (אילת). עם פתיחתו של הקורס החמישי בכוונת היחידה לפרסם קול קורא נוסף לרופאים. 
כיום כ- 30 רופאים סך הכל העבירו בקשת השתתפות בקורס החמישי. 

לאחר שתסתיימנה פעולות חיוניות לעבודת הרופאים המוסמכים כאמור (ובהן חיבור הרופאים למערכת הממוחשבת והפצת מוצרי הקנביס לבתי המרקחת) – יפרסם המשרד את שמות הרופאים המוסמכים באתר האינטרנט של היק"ר. 
אין מקום לפרסם כעת מידע רשמי אודות רשימת הרופאים המלאה. 
הסיבה להימנעות מפרסום שמות הרופאים נכון לשלב זה היא, בין היתר, להימנע מהפעלת לחצים עליהם כל עוד לא הושלמה ההסדרה (ה"מדיקאליזציה") והרופאים לא התחילו את עבודתם בתחום רישום הקנביס.
אין לשכוח שמדובר במהלך ייחודי, רבוד ומורכב מאוד ויש לקדמו בתשומת לב ואחריות רבה.



							         בכבוד רב

